Bayden Obamaga tayanmoqda, Tramp esa farzandlariga 
Saylov kampaniyasining oxirgi kunlari. Prezidentlikka nomzodlar eng ishongan odamlarini saylovchilar oldiga chiqarib, Amerika xalqidan unga ishonishni va ovoz berishni so'ramoqda. 
Sobiq prezident Barak Obama mamlakat kezib, yurtdoshlarini Jo Baydenni Oq uyga saylang, deya undamoqda. "Trampni eshitsangiz, nima emish, hammaning e'tibori koronavirusda. Qayerda borsa, shundan noliydi. Prezident media uni emas, virusni yoritayotganidan tashvishda", - deya kuladi Obama. Bunday achchiq hazillar saylov kampaniyasi uchun tabiiy, lekin sobiq prezident xalqni birdamlikka chaqirmoqda, chunki Amerika tarqoqlashgan. "Odatda prezident saylov kampaniyasida nomzoddan keyingi ikkinchi eng muhim odam va ovoz - vitse-prezidentlikka ko'rsatilgan arbob. Lekin Jo Bayden uchun Kamala Harris emas, Barak Obama kuchliroq ovoz, chunki juda mashhur, unga ishonch kuchli, odamlarning e'tiborini qarata oladi", - deydi Uit Ayres, sharhlovchi. Trampdan oldingi respublikachi prezident Jorj Bush amaldagi rahbarni yoqlamaydi. "Esingizdami, 2001-yildagi 11-sentabr voqealaridan keyin xalqimiz qanchalik birdam edi. Eng og'ir davrlarni birga yenga olganmiz", - deya undaydi Bush koronavirus borasida xalqni yupatar ekan. Tramp may oyida chiqqan bu videoni tanqid qilgan, chunki Bush o'tgan yilgi impichment paytida ham uning yonini olmagan. Prezident o'z targ'ibotida oilasiga, xususan ikki qizi va ikki katta o'g'liga suyanmoqda. "Sobiq demokratlar biladi, bu partiya shu qadar ashadib ketganki, nimaligini unutgan. Ularning maqsadi Amerikani sotsialist mamlakatga aylantirish", - deydi Ivanka Tramp. "Tramp oilasidan boshqaga ishonmaydi. Ularning nufuzi esa ancha kuchaygan. Prezidentning tarafdorlari uning qizlari va o'g'illarini rostan ham juda hurmat qiladi", - deydi tahlilchi Tomas Shvorts. Nomzodlarning rafiqalari-chi? Jill Bayden har kuni uchrashuvlarda. "Jo prezident bo'lsa, har kungi xabarlarni o'qib, xavotirga tushmaysiz, u sizni sharmanda qilmaydi", - deydi Bayden xonim. Melaniya Tramp ko'p ko'rinmaydi. Koronavirusdan tuzalgan, lekin ommadan uzoqda. Tadbirlarga kam boradi. "Virus bilan olishayotganimizda bizni quvvatlab, mehr ko'rsatganingiz uchun minnatdorman", - deydi birinchi xonim. E'tibor mustaqil saylovchilari ko'p shtatlarda. Chunki ular biror partiyaga sodiqligi uchun emas, nomzod kimligi va uning konkret takliflariga qarab ovoz beradi. Bu ovozlarsiz g'alaba qozonish mumkin emas.